Rockerklubben Satudarah er rykket ind i en ejendom i Nordjylland. Det erfarer TV2 Nord. Der har været meldinger om, at rockerklubben gennem længere tid  har ønsket et klubhus i Nordjylland, og nu tyder det altså på, at det bliver en realitet. Ifølge TV2 Nords oplysninger har rockerklubben stor aktivitet ved en ejendom på Lerbækvej ved Rærup lidt uden for Vodskov. Det bekræfter Nordjyllands Politi. - Vi kan have en formodning om, at der er tale om et klubhus eller lignende, men vi ved det ikke med sikkerhed, fortæller Niels Kronborg, der er vicepolitikommissær ved Nordjyllands Politi. Ikke første gang Det er ikke første gang, at rockerbanden slår sig ned i Nordjylland. I 2017 var der meldinger om, at banden florerede i Aalborg. Nu er det Vodskov, de kommer til. - Vi følger hele bandeområdet tæt. Også Satudarah og deres aktiviteter, siger han og fortsætter: - Og det inkluderer også deres aktivitet derude. Ingen grund til bekymring Selvom den frygtede rockerklub nu ser ud til at etablere sig ved Vodskov, er der ifølge Nordjyllands Politi ikke grund til at være bange. - Som udgangspunkt er der fred i Nordjylland. Der er ikke en åben konflikt. Så nej, man skal ikke være bekymret som nabo, siger vicepolitikommisæren. Men hvis man nu alligevel skulle frygte konsekvenserne i nabolaget, så er meldingen fra Nordjyllands Politi klar. - Vi følger situationen nøje og er klar til at gribe ind, hvis det eskalerer, siger Niels Kronborg. Den pågældende ejendom ligger ikke på et beboelsesområde, men på en landejendom.

Opsummering:
Rockergruppen er allerede langt med at etablere sig på landejendommen.